રાજકોટ માર્કેટયાર્ડની ચૂંટણીમાં ભાજપ અને કોંગ્રેસના આગેવાનો સામસામે નહીં, પરંતુ ભાઈભાઈ હોય તેવાં દૃશ્યો જોવાં મળ્યાં હતાં. રાજકોટ નજીક બેડીમાં રૂપિયા ર૦૦ કરોડના ખર્ચે આધુનિક યાર્ડ બનાવાયું છે. આ યાર્ડમાં સત્તા મેળવવા માટે સ્થાનિક આગેવાનો પક્ષના બેનરને ભૂલી ભાઈબંધીના દાવે ચૂંટણી લડી રહ્યા છે. આ માટે ભાજપ અને કોંગ્રેસના આગેવાનોએ મળી સંયુક્ત સહકાર પેનલ બનાવી છે. રાજકોટ યાર્ડની ૧૪ બેઠકો માટે ૧રમી એપ્રિલે ચૂંટણી યોજાશે, જેમાં વેપારી વિભાગની ચાર, ખેડૂત વિભાગની આઠ અને સંઘ વિભાગની બે બેઠકોનો સમાવેશ થાય છે. જેમાંથી સંઘ વિભાગની બે બેઠકો તો બિનહરીફ થઈ ગઈ છે.